Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение на Закона за публичност на имуществото на лица, заемащи висши държавни длъжности 
(Обн., ДВ, бр. 38 от 2000 г.; изм. и доп., бр. 28 и 74 от 2002 г., 
бр. 8 от 2003 г. и бр. 38 от 2004 г.)

§ 1. Член 6 се изменя така:
“Чл. 6. (1) Всяко лице има право на достъп до данните от публичния регистър по чл. 5, ал. 1.
(2)  Достъпът се осъществява на място и по време, определени със заповед на председателя на Сметната палата. Заповедта се публикува на страницата на Сметната палата в интернет.
(3) Всяко лице от посочените в чл. 2, ал. 1 има право на непосредствен достъп до регистъра по чл. 5, ал. 1 относно личните си декларации.
(4) Всяка година между 1 октомври и 1 ноември председателят на Сметната палата огласява имената на задължените длъжностни лица, които не са подали изискваните декларации по този закон, чрез бюлетин, който се публикува на страницата на Сметната палата в интернет.”
§ 2. В чл. 8 се правят следните изменения:
1. В ал. 1 числата “500”  и “1000” се заменят съответно с “800” и “1500”.
2. В ал. 2 числото “2000” се заменя с “2500”.

Преходна разпоредба

§ 3. (1) Достъп до данните от публичния регистър по чл. 5, 
ал. 1 от Закона за  публичност на имуществото на лица, заемащи висши държавни длъжности,  съдържащи се в декларациите, подадени до 31 декември 2004 г., имат  органите, оправомощени по други закони да получават информация, ръководителите на институции, в състава на които влизат лицата по чл. 2, ал. 1 от Закона за  публичност на имуществото на лица, заемащи висши държавни длъжности, и средствата за масово осведомяване чрез техните ръководства, като достъпът се осъществява по  досегашния ред. 
(2) Не се огласяват в средствата за масово осведомяване или по друг начин  без писменото съгласие на лицата по чл. 2, ал. 1 и 2 от Закона за  публичност на имуществото на лица, заемащи висши държавни длъжности, техни лични данни или други данни, които конкретизират имуществото и доходите им, съдържащи се в декларациите по ал. 1.

Законът е приет от ХL Народно събрание на ……………………… 2005 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Георги Пирински)

М  О  Т  И  В  И

към проекта на Закон за изменение на Закона за публичност на имуществото на лица, заемащи висши държавни длъжности

Законопроектът за изменение на Закона за публичност на имуществото на лица, заемащи висши държавни длъжности, е основан на препоръките от проведената в България мисия на експерти от Европейската комисия в края на август и началото на септември 
2005 г. по глава 24 "Правосъдие и вътрешни работи”, насочени към по-голяма прозрачност на публичния регистър по чл. 5 от Закона за публичност на имуществото на лица, заемащи висши държавни длъжности. 
В препоръките законът се оценява като недостатъчно добър, тъй като съдържа ограничаващи прозрачността разпоредби. Като специфична препоръка се изисква публикуване на декларациите на лицата по чл. 2, ал. 1 от закона в интернет пространството. По информация от Сметната палата сред страните - членки на Европейския съюз, няма единна практика в тази насока, като има и страни като Гърция, в който регистърът не е публичен. 
На този етап Сметната палата не разполага с обективни технически, административни и финансови възможности за изграждане на необходимата информационна система за публикуване на данните в интернет пространството, което би довело до необходимостта от отлагане действието на предлаганите промени във времето.
Със законопроекта се предвижда право на достъп до публичния регистър да има всяко лице, като той да се осъществява на място и по време, определени със заповед на председателя на Сметната палата. Предвидено е публикуване на заповедта на страницата на Сметната палата в интернет. 
Предвидена е Преходна разпоредба по отношение на режима на достъп до декларациите на лицата по чл. 2, ал. 1 от закона, подадени до 31 декември 2004 г., които за разлика от действащите образци на декларации съдържат множество лични данни за деклариращите лица и за членовете на техните семейства. По отношение на достъпа до  данните, съдържащи се в тези декларации, се предвижда запазване на досегашния режим, включително и спрямо лицата, които имат право на достъп до тях. Същото се отнася и за огласяването на данните от тези декларации. 
Със законопроекта в изпълнение на препоръка на СИГМА се предлага завишаване размера на глобите по чл. 8, ал. 1 и 2 от закона.

ЗА МИНИСТЪР-ПРЕДСЕДАТЕЛ:

(Ивайло Калфин)